b'\n_START_ARTICLE_\nRootsi v\xc3\xa4listeenistus\n_START_PARAGRAPH_\nRootsi v\xc3\xa4listeenistus on Rootsi riigiteenistus, mis h\xc3\xb5lmab Rootsi V\xc3\xa4lisministeeriumi ja 104 v\xc3\xa4lismissiooni, sealhulgas saatkonnad, delegatsioonid ja konsulaadid (sealhulgas aukonsulaadid). Kokku t\xc3\xb6\xc3\xb6tab Rootsi v\xc3\xa4listeenistuse 2580 inimest._NEWLINE_Rootsi v\xc3\xa4listeenistus on vastutav Rootsi suhete eest teiste riikidega._NEWLINE_Rootsi ja Eesti vahelised diplomaatilised suhted taastati 1991. aastal.\n_START_SECTION_\nSuursaatkonnad\n_START_PARAGRAPH_\nRootsi suursaatkondade \xc3\xbcks olulisemaid \xc3\xbclesandeid on olla asukohariigis kursis k\xc3\xb5igega, mis puudutab Rootsit ja selle ametkondi, ning jagada informatsiooni valitsusele ja teistele huvitatud isikutele. T\xc3\xa4htis osa on l\xc3\xa4bir\xc3\xa4\xc3\xa4kimistel, mis on vajalik oma riigi kodanike ja ettev\xc3\xb5tete huvide kaitsmiseks, et nad saaksid kasutada k\xc3\xb5iki rahvusvahelistes lepingutes v\xc3\xb5i mujal ette n\xc3\xa4htud \xc3\xb5igusi. Suursaatkonna poolt osutatavate konsulaarteenuste seas moodustab k\xc3\xb5ige olulisema osa viisataotluste vahendamine nende riikide kodanikele, kelle suhtes pole kehtestatud viisavabadust._NEWLINE_Kriisiolukordades tuleb Rootsi suursaatkondadel seaduse j\xc3\xa4rgi kiiresti luua tihe \xc3\xbchendus asukohariigis elavate Rootsi kodanike ja ettev\xc3\xb5tetega ning v\xc3\xa4lja t\xc3\xb6\xc3\xb6tada evakueerimisplaane nende ohutuks v\xc3\xa4ljatoimetamiseks riigist. Rahvusvaheline p\xc3\xb5him\xc3\xb5te, mida Rootsi suursaatkonnad seejuures j\xc3\xa4rgima peavad, on teiste Euroopa Liidu liikmesriikide ja P\xc3\xb5hjamaade kodanike n\xc3\xb5ustamine v\xc3\xb5rdv\xc3\xa4\xc3\xa4rselt Rootsi kodanikega, kui neil puudub asukohariigis oma esindus._NEWLINE_Rootsi Suursaatkond Eestis asub Tallinnas aadressil Pikk 28. Alates 2013. aasta septemprist on suursaadik Anders Ljungrenn.\n_START_SECTION_\nAukonsulaadid\n_START_PARAGRAPH_\nRootsil on v\xc3\xa4lisriikides esindatud 400 aukonsulaati._NEWLINE_Rootsi aukonsulaadi juht aukonsul peab olema kohapeal elav tunnustatud ettev\xc3\xb5tja, advokaat vms, Rootsi kodanik, asukohariigi v\xc3\xb5i kolmanda riigi kodanik, kelle positsioon v\xc3\xb5imaldab ilma raskusteta suhelda kohalike juhtivate isikutega (n\xc3\xa4iteks poliitikud, majandusringkonna esindajad, kultuuritegelased, haiglate ja vanglate juhtkond), kes saavad Rootsi kodanikke vajadusel abistada._NEWLINE_Tavaliselt kutsub Rootsi iga k\xc3\xbcmne aasta tagant aukonsuleid (r\xc3\xbchmiti, korraga mitme maa aukonsuleid) k\xc3\xbclastama oma riiki, eesm\xc3\xa4rgiga hoida aukonsuleid paremini kursis riigiga, mille kodanike huve nad kaitsevad; Rootsi saatkondade teabekohtumistel k\xc3\xa4ivad aukonsulid igal aastal v\xc3\xb5i \xc3\xbcle aasta. \xc3\x9chtlasi on Rootsi riigil t\xc3\xa4nuv\xc3\xa4\xc3\xa4rse t\xc3\xb6\xc3\xb6 eest heaks tavaks tunnustada lisaks v\xc3\xa4ljapaistvatele \xc3\xbchiskonna- ja kultuuritegelastele aukonsuleid ka P\xc3\xb5hjat\xc3\xa4he ordeniga, Rootsi kodanikuna v\xc3\xb5ivad nad p\xc3\xa4lvida v\xc3\xa4lisministeeriumi erilise tunnustuse._NEWLINE_Rootsi aukonsulitel on tavaliselt rootsi keelt k\xc3\xb5nelev kaast\xc3\xb6\xc3\xb6taja, sageli kohalik rootslane, kes abistab teda rutiinsetel toimingutel, kuid kui aukonsul k\xc3\xb5neleb rootsi keelt, siis pole selleks tarvidust.'